**Dôvodová správa**

1. **Všeobecná časť**

Poslanec Národnej rady Slovenskej republiky Ľubomír Galko predkladá návrh zákona, ktorým sa ktorým sa dopĺňajú niektoré zákony v súvislosti s uľahčením pomoci chovateľom zvierat a zvýšením informovanosti verejnosti pri nákaze slintačky a krívačky

Cieľom navrhovanej právnej úpravy je výrazné zjednodušenie administratívnej záťaže pre chovateľov hospodárskych zvierat pri poskytovaní dotácií ako kompenzácií za utratené zvieratá a súvisiace náklady vyvolané opatreniami štátnej veterinárnej správy v súvislosti s ochorením slintačky a krívačky. Uvedené ciele sa dosahujú novelizáciou zákona č. 277/2023 Z. z. o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky a o zmene a doplnení niektorých zákonov.

Rovnako sa navrhuje zlepšenie informovanosti verejnosti o zamýšľaných miestach hromadných pohrebísk zvierat, a to zavedením povinnosti orgánov veterinárnej správy informovať na svojom webovom sídle o mieste pohrebiska zvierat, o ktorých usmrtení rozhodol. Informáciu bude povinný doručiť aj obci, na území ktorej sa miesto pohrebiska nachádza. Súčasťou informácie bude aj dokumentácia o vyhodnotení možného vplyvu pohrebiska na zložky životného prostredia a zdravie obyvateľov, ak sa vykonalo. Tieto ciele sa dosahujú novelizáciou zákona č. 39/2007 Z. z. o veterinárnej starostlivosti. Navrhovanou úpravou sa reaguje na oprávnené obavy verejnosti, ktorá nedisponuje dostatočnými informáciami o miestach hromadných pohrebísk.

Navrhované ustanovenia zákona o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky primeraným spôsobom dopĺňa mechanizmus schvaľovania dotácií. Na dotáciu pre chovateľov zvierat bude právny nárok, stanovuje sa 7 dňová lehota na ich schválenie, vypúšťa sa povinnosť predkladania rôznych dokumentov a potvrdení o nedoplatkoch na daniach a sociálnych odvodoch. Zároveň sa zavádza mechanizmus, aby o možnosti podať žiadosť bol chovateľ poučený už pri nariadení veterinárnych opatrení, aby orgány veterinárnej správy poskytli chovateľom pomoc pri spisovaní žiadosti a samotné mohli rozhodnúť priamo pri jej podaní aj o jej schválení. Žiadosti o dotácie nad 15 000 eur by tak ako doteraz schvaľovalo ministerstvo pôdohospodárstva. Zároveň sa vypúšťa posudzovanie žiadostí osobitnou komisiou. Návrhom zákona sa garantuje uspokojenie všetkých žiadostí v celej sume oprávnených nákladov ako aj ich prednostné schvaľovanie.

Predkladaný návrh zákona zakladá pozitívne aj negatívne vplyvy na štátny rozpočet a na rozpočet verejnej správy, pozitívne vplyvy na podnikateľské prostredie, nevyvoláva sociálne vplyvy, na informatizáciu spoločnosti a má pozitívne vplyvy na služby verejnej správy pre občana, nemá žiadne vplyvy na manželstvo, rodičovstvo a rodinu. Návrh zákona má pozitívne vplyvy na životné prostredie.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Dátum účinnosti sa navrhuje dňom jeho vyhlásenia.

1. **Osobitná časť**

**K čl. I** *(č. 277/2023 Z. z.)*

Cieľom navrhovanej právnej úpravy je výrazné zjednodušenie administratívnej záťaže pre chovateľov hospodárskych zvierat pri poskytovaní dotácií ako kompenzácií za utratené zvieratá a súvisiace náklady vyvolané opatreniami štátnej veterinárnej správy v súvislosti s ochorením slintačky a krívačky. Uvedené ciele sa dosahujú novelizáciou zákona č. 277/2023 Z. z. o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky a o zmene a doplnení niektorých zákonov.

**K bodu 1**

​Navrhovanou zmenou zákona sa zavádza nový § 6a, ktorý komplexne a osobitne upravuje postupy poskytovania dotácií pre chovateľov hospodárskych zvierat – nepodnikateľov, na kompenzáciu strát na zvieratách, strát na zlikvidovaných zariadeniach používaných na chov zvierat a nákladov spojených s čistením a dezinfekciou infikovaných chovov, ktoré vznikli v dôsledku nariadených veterinárnych opatrení podľa osobitného predpisu.

Navrhované ustanovenia zákona o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky primeraným spôsobom dopĺňa mechanizmus schvaľovania dotácií. Na dotáciu pre chovateľov zvierat bude právny nárok, stanovuje sa 7 dňová lehota na ich schválenie, vypúšťa sa povinnosť predkladania rôznych dokumentov a potvrdení o nedoplatkoch na daniach a sociálnych odvodoch. Zároveň sa zavádza mechanizmus, aby o možnosti podať žiadosť bol chovateľ poučený už pri nariadení veterinárnych opatrení, aby orgány veterinárnej správy poskytli chovateľom pomoc pri spisovaní žiadosti a samotné mohli rozhodnúť priamo pri jej podaní aj o jej schválení. Žiadosti o dotácie nad 15 000 eur by tak ako doteraz schvaľovalo ministerstvo pôdohospodárstva. Zároveň sa vypúšťa posudzovanie žiadostí osobitnou komisiou. Návrhom zákona sa garantuje uspokojenie všetkých žiadostí v celej sume oprávnených nákladov ako aj ich prednostné schvaľovanie.

**K bodu 2**

Ustanovuje sa prechodné ustanovenie k úpravám účinným dňom vyhlásenia, a to tak, aby sa nová právna úprava vzťahovala aj na žiadosti o dotácie podané pred jej účinnosťou.

**K čl. II** *(zákon č. 39/2007 Z. z..)*

**K bodu 1**

Navrhuje sa nové ustanovenie § 17 ods. 8, ktorým sa orgánom veterinárnej správy ukladá povinnosť na svojom webovom sídle vopred zverejniť informáciu o mieste pohrebiska zvierat, o ktorých usmrtení rozhodol. Informáciu podľa predchádzajúcej vety doručí aj obci, na území ktorej sa miesto pohrebiska nachádza. Súčasťou informácie je aj dokumentácia o vyhodnotení možného vplyvu pohrebiska na zložky životného prostredia a zdravie obyvateľov, ak sa vykonalo.“

**K bodu 2**

Ustanovuje sa prechodné ustanovenie k úpravám účinným dňom vyhlásenia, a to tak, aby sa povinnosť informovania o miestne hromadného pohrebiska vykonala aj spätne.

**K čl. III**

Nadobudnutie účinnosti sa navrhuje dňom vyhlásenia.